和楊子聰會董尉家
作者：梅堯臣
朝代：宋

paragraphs: 董生方好雅，茲日爲掃扉。
森爾延嘉賓，歡然去塵機。
有客振雙袂，敢言陽春暉。
聊停玉麈尾，爲歌金縷衣。
古辭何稠疊，無乃惜芳菲。
三閭不餔糟，二子自採薇。
雖留千載清，未免當時饑。
吾愛曹公詩，古來不敢非。
人生若朝露，捨醉當何歸。
四座驚此語，未厭翠觴飛。
胡能後天地，何可恃輕肥。
沉酣且長詠，白首空歔欷。